# Die Schedelsche Weltchronik (deutsch):220

| 219 <<<Vorheriges Blatt | Die Schedelsche Weltchronik Blatt CCXX | Nächstes Blatt>>> 221 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXIX verso:

BOnifacius der acht ein campanier dauor Benedictus caietanus genant ward am abent der gepurt des herren.M.cc.xciiii. iar zu neapolis babst erkorn. vnd was ein hohgelert. vnd darzu auch ein werltlewftig man. dann er was lang an dem bebstlichen hoff gewesen vnd durch alle grad der wirdigkeit in den bebstlichen stu$^o$l komen. dann dieweil er in dem cardinalischen stand was do vnderstund er sich alles das fu$^e$rzenemen das er maynet ime zu erlangung bebstlicher ho$^e$he fu$^e$rderlich vnnd fu$^e$rtregclich zesein. Man sagt das er listigclich verfu$^e$get hab das ettliche seinem vorfarn Celestino haymlich in seiner schlaffkamar zugerawnet vnd als in gestalt einer hymlischem stymm zugesprochen haben solten. auff maynung als ob er selig werden wo$^e$lt so solt er von dem babststu$^o$l absteen. Nach empfangnem babstthumb fieng er an yederman zeuerachten. die Gibelliner alle zeuerfolgen. Petrum vnd Jacobum die cardinel des columnesischen geschlechts mitsambt Sara irem vettern irer veterlichen castell zeensetzen. Doch hat er den apposteln. ewangelisten vnnd vier lerern Gregorio Augustino Jheronimo vnd Ambrosio zwifachs feste gesetzt. vnd den seligen Ludwigen auß ko$^e$nigclichem geschlecht von franckreich parfu$^o$ßer ordens in der heilligen zal geschriben. vnd das sechst bebstlich rechtbuch gemachet. vnd o$^e$ffenlich in den hohen schulen zelesen gepoten. vnd die statt Eugubium. die die gibeliner der kirchen entwendt hetten wider an die kirchen gebracht. vnd hertzog Albrechten von o$^e$sterreich bestettigung seiner wale zum reich dreymal versagt. vnd erster das iubel oder gnadenreich iar im. M.ccc. iar angefengt vnd volkumne vergebung aller su$^e$nd darinn gegeben den ihenen die die kirchen der appostel zu rom haymsuchten. Dem nach kom ein solche große vnzelliche menig volcks gein rom das ein mensch vor dem andern in der großen weyten statt kawm geen kund. Diser babst hat kaiser Albrechten das ko$^e$nigreich der frantzosen von geu$^e$bter irer verhandlung wegen vnderworffen. vnd Philipsen den franckreichischen ko$^e$nig desselben ko$^e$nigreichs e[n]tsetzt vnd den benanten hertzog albrechten zu eim ko$^e$nig daselbst vnd auch zu ro$^e$mischem kaiser gekro$^e$net. dem nach schicket philippus der entsetzt ko$^e$nig den obgenanten Saram haymlich beynacht gein Anagniam. dem dann die gibelliner die so lang von disem babst verfolget waren dar zu beystand vnd hilff teten. Die vberfieln den babst in seins vaters hawß in der schlafkamer darinn er geporn was vnd fu$^e$ereten ine gein rom gefangen vnd starb innerhalb. xxiiii. tagen vor vnmu$^o$t im newnden iar seins babstthumbs.
BEnedictus der.xi. dauor Nicolaus genant prediger ordens vnd ein cardinal gewesen wardt zu rom babst erkorn. Der gieng in dem anfang seiner iugent in den prediger orden vnd was also schickerlich vnd tu$^e$glich das er ein general desselben ordens. vnd darnach von seiner tugent wegen zu babstlicher wirdigkeit genomen ward vnd fu$^e$eret sein leben also das er nach seinem tod vnder den selligen billich geachtet wu$^e$rdt. Diser babst verpannet fu$^e$nff Agnaninisch burger. vnd setzet den ko$^e$nig von franckreich wider in sein ko$^e$nigreich vnd freyhait. vnd name iohannem vnd Jacobum die cardinel dauor durch Bonifacium entsetzet wider zu gnaden. Sein fu$^e$rnemen wz das er den cristen wider die tartern vnd vnglawbigen die in Siriam vnd Palestinam gezogen waren hilff vnd rettung zeschicken. als er dann dar zu mit brieffen vnd potten teglich vermanet vnd angeru$^e$efft wardt. Auff das er aber solch dester fu$^e$egclicher vnnd schicklicher mo$^e$cht verstrecken so zohe er alßpald mit dem hoff gein Perus. aber er starb daselbst in dem newnden monat seins babstthumbs vnd also blib sein fu$^e$rnemen vnuolzogen. vnd diser babst wardt daselbst zu Perus mit großem geprengk in der prediger closter begraben nach der gepurt des herren. M.ccc.iii. iar. vnd ru$^o$et der stu$^o$l. xi. monat.
LVdwig auß ko$^e$nigclichem geschlecht von dem andern carolo sicilischen ko$^e$nig seynem vater vnd auß maria seiner mu$^o$ter einer sicilischen vnd hungerischen ko$^e$nigin geporn het in seinen iungen tagen einen gaistlichen zuchtmaister. vnd wardt von zwayen auß seinen bru$^e$dern in Catheloniam gefu$^e$ert vnnd zu entledigung seins vaters ko$^e$nig caroli zu eim laystbu$^e$rgen gegeben. vnnd daselbst syben iar von den parfu$^o$ßen bru$^e$dern in den freyen vnd go$^e$tlichen ku$^e$nsten vnderwisen vnd also gelert. dz er gaistlichen vnd werltlichen prediget. was emmsig im gepete. vnnd ein solcher liebhaber der keu$^e$schheit das er außerhalb seiner mu$^o$ter vod schwester sunst nye mit einer allain redet. seinen leib stettigclich kestiget. Den parfu$^o$ßer orden erstlich. vnd darnach von bete wegen babst Bonifacii das bistthumb zu Tholosa zeregiren anname. vnd wunderperliche werck der gu$^e$etigkeit vbet vnd ein seligs ende nach heilligem leben empfienge.

## CCXX recto:

ALbrecht des namenns der erst ein hertzog zu o$^e$sterreich kayser Rudolphs sun wardt nach erto$^e$dtung kaiser Adolffs im. M.cc.xcviii. iar zu ro$^e$mischem ko$^e$nig erkorn vnd regiret. x. iar. aber nach dem die churfu$^e$rsten in irer ersten wale nit alle ainhellig warn. auff das er dann gewaltsamer vnderfahung des reichs nicht beschuldiget wu$^e$rd so gabe er die gerecgtigkeit der wale inen widerumb auff. Also wardt er darnach einhelligclich erwelet. vnd nachfolgend zu Ach gekro$^e$net. Zum krieg. waffen vnd weere ein ernstlicher gestrenger vnd geschickter man. wiewol etliche schreiben das er einawgig. grobs pewrischs angesihts vnd ein geytzig man gewesen sey. vnnd seiner kinder sachen vor dem gemainen nu$^o$tz gefu$^e$rdert hab. Disem ko$^e$nig Albrechten wardt vber manigfeltigs sein begern vnd ersuchen von babst bonifacio. der ein stoltz hohmu$^e$etig man was bestettigung verzogen. Aber als zwischen demselben babst als eim stoltzmu$^e$etigen mann vnd zwischen ko$^e$nig Philipsen zu franckreich darnach vntrechtigkeit entstunde. darumb das Philippus zu Parys in großer versammlung sich von Bonifacio zugefu$^e$egter beschwerde vnbilligkeit vnd vngepu$^e$rlichs eingangs vnd innhaltens seins babstthumbs beclagt het. do wardt Bonifacius also zornig das er nach gehabtem concili nit allain disen Albrechten bestettiget. sunder auch ko$^e$nig Philipsen reich disem albrechten vnderwurffe. das was ein erweckung vil zwitrechtigkeit vnder dem cristenlichen volck. Diser Albrecht het einen bruder Rudolff genant dem wardt agnes ko$^e$nig wentzlaws zu beheim schwester vermehelt. der starb zu Prag vnd ließ einen sun Johann genant. der begeret von disem ko$^e$nig albrechten seinem vetter ein teylung vetterlicher erbschaft. aber er schicket ime gespo$^e$ts weys ein gru$^e$ns krentzlein darfu$^e$r. als nw zu letst diser albrecht vil treffenlicher sachen vnd thate gestrengclich gehandelt vnd vber den rhein gerayset het do ward er von dem benanten Johannßen seinem vetter. der in freu$^e$ntlicher gestalt mit ime zohe bey rheynfelden nit verrne von dem stettlein prugk erschlagen. als aber iohans des rew empfienge do zohe er zu babst Clementem dem fu$^e$nften. von dem begeret er vergebung diss todschlags. do sprach der babst das ein todschlager eins kaisers von einem kaiser geurteilt werden solt. Demnach kome Johannes gein Pysa. daselbst was kaiser Heinrich der acht. der hieß denselben Johansen zu pu$^o$ß vnd straff seins begangnen todschlags in ein closter sant augustins orden geen vnd darinn sein lebtag bu$^e$ßen. das tet er vnd wideret sich des nicht.
[Z]V disen zeitten warn nach abgang sant Ludwigs Carolo dem andern ko$^e$nig zu Neapolis auß Maria seyner gemahel des ko$^e$nigs zu hungern tochter geporn sechs su$^e$ne vnd fu$^e$nff to$^e$chter. Nw wartet Carolus der eltist sun des hungreschen ko$^e$nigreichs als mu$^e$tterlicher erbschaft. vnd Robertus der ander sun hertzog zu Calabria des neapolitanischen ko$^e$nigreichs als veterlicher erbschaft. So erlanget Philippus der dritt sun das Tarentinisch fu$^e$rstenthumb. So wardt die erst tochter Clemencia genant Carolo ko$^e$nigs Philipsen zu franckreich erstgepornen sun. vnd die ander Blanca genant Jacobo dem arrogonischen ko$^e$nig. vnd die drit Leonora gehaissen Jacobo desselben ko$^e$nigs bruder eelich vermehelt.
[W]Entzlaw der dritt des namens der sibennd behmisch ko$^e$nig des vorgennanten Wentzlaws sun ein truncken. vnkeu$^e$sch. bu$^e$ebisch mennsch. der anderlewt gu$^e$eter verzeret. vnd andrer mann weiber enteret vnd eebrecherey mit inen vbet wardt zu merhern in der statt Olmu$^e$ntz in des thumtechants hawß in dem. xviii. iar seins alters erstochen. aber von wem waißt man nicht. dann das bey Conrado einem thu$^e$ringischen rewter ein plu$^o$tiger tegen gesehen darumb er in der sach verargkwonet vnd in einer auffrur erschlagen vor vnd ee er darumb gefraget wardt. Zurselben zeit kome hertzog Heinrich von Kerndten. der des ko$^e$nigs schwester annam het gein Prag. den erweleten die beheim inen zu einem ko$^e$nig. das myßfiele dem ro$^e$mischen ko$^e$nig albrechten vnd zohe mit heerßkraft in behmerland vnd veriaget heinrichen vnd setzet Rudolffen seinen sun zu ko$^e$nig vnd gabe ime des eltern Wentzelaws gelaßne wittiben zu der ee. der starb in dem ersten iar seins reichs on erben. Deßhalben komen die beheim vmb wale eins andern ko$^e$nigs in beheim. Zu letst behielt der obgenant hertzog Heinrich wiewol wider kaiser Albrechts willen das ko$^e$nigreich.
EIn comet erschine diser zeit am himel ku$^e$nftigen iamer vnd tru$^e$bsale der cristen bedeu$^e$tende. In demselben iar an sant andreßen tag kome gehling ein solcher erdpidem dergleichen vor nye gewesen was also das vil gepew dauon erniderfielen[.]
* ↑ 1294 n. Chr.
* ↑ 1303 n. Chr.
* ↑ 1298 n. Chr.